Brits-moord: Leerder steel glo pa se vuurwapenEsbé Koster. Foto: Facebook Twee jeugdiges verskyn vandag in die Brits-landdroshof in verband met die moord op Esbé Koster (50). Koster se liggaam is Dinsdag omstreeks 14:00 in ŉ veld naby die Ou Lethlabile-pad naby Brits gevind. Sy het ŉ skietwond aan haar kop gehad. Koster het steeds haar juwele aangehad, maar haar motor was skoonveld. Volgens ŉ buurvrou van Koster het hulle Dinsdag vroeër die dag ŉ kennisgewing op Facebook en toe op ŉ WhatsApp-groep ontvang dat ŉ liggaam langs die pad gevind is. “Esbé se man het intussen op ons buurt se WhatsApp-groep gesê hy weet nie waar sy is nie. Ek en my man het na die toneel gery en gesien dis Esbé wat vermoor is. Ek moes haar man bel en vir hom sê ons het haar gekry.” Twee verdagtes, onderskeidelik 16 en 17 jaar oud, is Woensdag in verband met die moord in hegtenis geneem. Hulle is by die Rabboni Christian School waar Koster gewerk het vasgetrek. Ao. Mpeile Talane, woordvoerder van die polisie, het gesê Koster se motor is ook teruggevind. “Die verdagtes het na bewering ŉ saamrygeleentheid by Koster gekry. In die ry het hulle glo ŉ vuurwapen op haar gerig en haar gedwing om van die pad te trek waarna sy vermoor is.” Volgens Talane het een van die verdagtes glo die vuurwapen by sy pa gesteel. Koster word oorleef deur haar man, Jan, en twee dogters.